作者:韓愈
標題:南溪始泛三首
內容:榜舟南山下，上上不得返。幽事隨去多，孰能量近遠。陰沈過連樹，藏昂抵橫阪。石粗肆磨礪，波惡厭牽挽。或倚偏岸漁，竟就平洲飯。點點暮雨飄，梢梢新月偃。餘年懍無幾，休日愴已晚。自是病使然，非由取高蹇。南溪亦清駛，而無楫與舟。山農驚見之，隨我勸不休。不惟兒童輩，或有杖白頭。饋我籠中瓜，勸我此淹留。我雲以病歸，此已頗自由。幸有用餘俸，置居在西疇。囷倉米穀滿，未有旦夕憂。上去無得得，下來亦悠悠。但恐煩裡閭，時有緩急投。願為同社人，雞豚燕春秋。足弱不能步，自宜收朝跡。羸形可輿致，佳觀安事擲。即此南阪下，久聞有水石。拖舟入其間，溪流正清激。隨波吾未能，峻瀨乍可刺。鷺起若導吾，前飛數十尺。亭亭柳帶沙，團團松冠壁。歸時還盡夜，誰謂非事役。